text: Lærerne i Vejle protesterer over nedskæringer
  04 januar 2011 kl. 17.13
  Lærere og andre bekymrede borgere i Vejle var i dag på gaden for at protestere mod nedskæringer fra kommunens side. Nedskæringerne betyder at flere lærere må vinke farvel til deres job.
  I næste uge får 55 lærere i Vejle et prik på skulderen og beskeden om at de er fyret.
  Det har i den grad fået lærerne på barikaderne - og i dag samledes flere hundrede lærere til protest mod besparelserne.
  - Det kan kun gå ud over kvaliteten af undervisningen, at vi nu er færre lærere til at tage sig af skolebørnene. Og det er ikke forsvarligt, siger Pia Kok Vestergaard, der er lærer på Mølholm Skole i Vejle.
  Se mere om dagens demonstration i aften kl. 19.30 på TV SYD.
  